text: হাড্ডাহাড্ডি লড়াইয়ে যেই জয়ী হোক-তাদের নীতি এক, দেশপ্রেম সমান | পাঠক ভাবনা | DW | 04.11.2020
  হাড্ডাহাড্ডি লড়াইয়ে যেই জয়ী হোক-তাদের নীতি এক, দেশপ্রেম সমান
  ক্ষমতায় যেই আসুক না কেন, পররাষ্ট্রনীতি মোটাদাগে অপরিবর্তিত থাকবে৷ মার্কিন নির্বাচন নিয়ে ডয়চে ভেলের লাইভ আলোচনায় মন্তব্যটি করেছেন এক পাঠক৷ অনেক পাঠকই চাইছেন নির্বাচনের মধ্য দিয়ে মানবতার জয় হোক৷
  'আশা নিরাশা শেষ হতে চলেছে, যেই নির্বাচিত হোক, জয় হোক গণতন্ত্রের, বিশ্বে শান্তি ফিরে আসুক ৷ যুদ্ধ করে আমেরিকার অর্থনীতি চাঙ্গা চাই না, শান্তি চাই, দেশে দেশে শান্তি বিরাজ করুক ৷ জয় হোক মানবতার৷' এমনটাই চাইছেন ডয়চে ভেলের পাঠক জিল্লুর রহমান৷
  পাঠক রাসেল নাজিব মনে করেন, আমেরিকার প্রেসিডেন্ট নির্বাচনে যে নির্বাচিত হোক তাদের পররাষ্ট্র নীতির পরিবর্তন হয় না ৷ তাই প্রেসিডেন্ট হিসেবে যেই নির্বাচিত হোক তাতে বাংলাদেশের তেমন কিছু যায় আসে না ৷ তবে তার মতে মন্দের ভালো ডনাল্ড ট্রাম্প ৷
  মার্কিন যুক্তরাষ্ট্রের নির্বাচনে কালোদের ও মুসলিমদের মূল্যায়ন নেই৷ সব ইহুদিবাদী লবিং কারসাজিতে ট্রাম্পের জয় নিশ্চিত বলে মনে করছেন পাঠক তুহিন ৷ তিনি আরো লিখেছেন, যুক্তরাষ্ট্র সবসময় মুসলিম বিরোধী রাষ্ট্র৷
  আর জয়-পরাজয় যাই হোক, আমেরিকার ইউরোপীয় অভিবাসীদের কাছে ট্রাম্প প্রধান পছন্দ ৷ এ কারণেই হিলারি জয় হতে পারেননি, এবার পুনরাবৃত্তি হলে অবাক হওয়ার কিছু নেই ৷ তবে আমেরিকা-চীন বাণিজ্য যুদ্ধ বাংলাদেশের রপ্তানি বাণিজ্যের জন্য সহায়ক ৷ ফেসবুক পাতায় এই মন্তব্য শাহিদুল মান্নাফ কবিরের৷ যেই জয়ী হোক-তাদের নীতি একই এবং দেশপ্রেম সমান-মন্তব্য লিনা জামিলের৷
  যদিও পাঠক মো.শাহরিয়ার সজীব চাইছেন ট্রাম্পই জিতে যাক, তার মতে এটাই বিশ্বের জন্য ভালো ৷ সজীবের ঠিক উল্টো মত পোষণ করেন পাঠক শিপন শাহ, তিনি বলছেন বাইডেন জিতলে, জিতে যাবে বিশ্ব ৷
  রাসেল নাজিব মনে করেন, 'আমেরিকার প্রেসিডেন্ট নির্বাচনে যে নির্বাচিত হোক তাদের পররাষ্ট্র নীতির পরিবর্তন হয় না ৷ তাই প্রেসিডেন্ট হিসেবে যেই নির্বাচিত হোক তাতে আমাদের কিছু যায় আসেনা৷ তবে মন্দের ভালো ডনাল্ড ট্রাম্প৷'
  লিয়াকত আলির একেবারে সোজা কথা, 'বাংলাদেশের জন্য সার্বিক উপকার হবে যাকে দিয়ে আমরা তাকেই চাই৷' আর বিপুল ইসলাম ধারনা করছেন জো বাইডেন জিতলে রোহিঙ্গা ইস্যুতে বাংলাদেশের পক্ষে কাজ করবেন যাতে তারা লাভবান হবেন৷
  ডোনাল্ড ট্রাম্পের নড়বড়ে চার বছর
  প্রেসিডেন্সির প্রথম দিনেই নারীদের প্রতিবাদ
  ডোনাল্ড ট্রাম্প মার্কিন প্রেসিডেন্ট হিসেবে দায়িত্ব পালন শুরু করেন ২০১৭ সালের ২১ জানুয়ারি৷ আর সেদিনই মার্কিন রাজধানী ওয়াশিংটন ডিসিতে অনেক নারী ট্রাম্পের যৌন কেলেঙ্কারির ইস্যুতে প্রতিবাদ কর্মসূচিতে অংশ নিয়েছিলেন৷ তার বিরুদ্ধে অন্তত ২৬ নারী যৌন নিগ্রহের অভিযোগ এনেছেন৷
  সৌদি আরবে প্রথম সফর
  মার্কিন প্রেসিডেন্টের প্রথম বিদেশ সফর ছিল সৌদি আরবে৷ ২০১৭ সালের মে মাসে রিয়াদ সামিটে অংশ নেয় মার্কিন যুক্তরাষ্ট্র এবং অর্গানাইজেশন অব ইসলামিক কোয়াপারেশন (ওআইসি) এর প্রতিনিধিরা৷ সেই সামিট অবশ্য তুরষ্ক এবং ইরান বয়কট করেছিল৷
  পর্ন তারকার সাথে 'সমঝোতা'
  ওয়াল স্ট্রিট জার্নাল এক প্রতিবেদনে জানায় প্রেসিডেন্ট নির্বাচনের ঠিক আগে আগে ট্রাম্পের আইনজীবী মাইকেল কোয়েন পর্ন তারকা স্টর্মি ড্যানিয়েলসের সঙ্গে এক লাখ ত্রিশহাজার মার্কিন ডলারের বিনিময়ে সমঝোতা করেছিলেন৷ সেই তারকার সঙ্গে ট্রাম্পের পরকীয়া সম্পর্ক ছিল বলে দাবি পত্রিকাটির৷
  গুরুত্বপূর্ণ পদে পরিবারের সদস্যরা
  প্রেসিডেন্ট ট্রাম্প গুরুত্বপূর্ণ বিভিন্ন পদে তার পরিবারের সদস্যদের নিয়োগ দেন৷ তাদের মধ্যে অন্যতম ট্রাম্প কন্যা ইভান্কা ট্রাম্প, যিনি প্রেসিডেন্টের একজন উপদেষ্টা৷
  শরণার্থীদের প্রতি 'জিরো টলারেন্স'
  ট্রাম্প আশ্রয়প্রার্থীদের উপর অত্যন্ত কঠোর নীতি আরোপ করেন এবং দেশটির দক্ষিণের সীমান্ত থেকে আশ্রয়প্রার্থীদের ফিরিয়ে দেয়ার সিদ্ধান্ত নেন৷ শুধু তাই নয় অনেক অভিবাসী পরিবারের শিশুদেরকে জোর করে বাবামায়ের কাছ থেকে বিচ্ছিন্ন করেন তিনি৷ তার এই নীতির সমালোচনা করেছেন অনেকে৷
  মার্কিন প্রেসিডেন্টের বিরুদ্ধে যেসব অভিযোগ সবচেয়ে আলোচিত ছিল তার মধ্যে অন্যতম রাশিয়ার সঙ্গে সম্পর্ক৷ অনেকেই মনে করেন ২০১৬ সালের নির্বাচনে জিততে ট্রাম্পকে সহায়তা করেছিল রাশিয়া৷ যদিও এই অভিযোগ প্রমাণিত হয়নি, তবে গত চারবছর রাশিয়ার সঙ্গে মার্কিন সম্পর্ক বেশ দোদুল্যমান ছিল৷
  সবচেয়ে লম্বা 'শাটডাউন'
  ২০১৯ অর্থবছরের বাজেটকে কেন্দ্র করে কংগ্রেসে মতানৈক্যের কারণে মার্কিন ইতিহাসের সবচেয়ে দীর্ঘ 'ফেডারেল গভর্মেন্ট শাটডাউন' দেখেছে হোয়াইট হাউস৷ ২০১৮ সালের ২২ ডিসেম্বর থেকে ২০১৯ সালের ২৫ জানুয়ারী অবধি এই অচলাবস্থা বহাল ছিল৷
  উত্তর কোরিয়ায় প্রথম মার্কিন প্রেসিডেন্ট
  ক্ষমতায় থাকা কোন মার্কিন প্রেসিডেন্ট হিসেবে ট্রাম্পই প্রথম উত্তর কোরিয়ার মাটিতে পা রাখেন৷ উত্তর কোরিয়ার সঙ্গে মার্কিন সম্পর্কের উন্নয়নে গুরুত্বপূর্ণ ভূমিকা রেখেছে এই সফর৷
  তালেবানের সঙ্গে চুক্তি
  দীর্ঘ চেষ্টার পর গত বছর ট্রাম্প প্রশাসন আফগানিস্তান ইস্যুতে তালেবানের সঙ্গে একটি শান্তি চুক্তি করতে সক্ষম হয়৷ এর মাধ্যমে তালেবানের সঙ্গে ১৯ বছর ধরে চলা যুদ্ধের আপাতত অবসান ঘটেছে বলে মনে করা হচ্ছে৷ তবে এই চুক্তি আফগানদের কতটা উপকারে আসবে তা নিয়ে সন্দিহান অনেক বিশেষজ্ঞ৷
  সংযুক্ত আরব আমিরাতের সঙ্গে ইসরায়েলের চুক্তি
  সংযুক্ত আরব আমিরাতের সঙ্গে ইসরায়েলের সম্পর্ক স্বাভাবিক করতে সক্ষম হয়েছেন মার্কিন প্রেসিডেন্ট ডোনাল্ড ট্রাম্প৷ ফলে উপসাগরীয় দেশগুলোর সঙ্গে ইসরায়েলের এখন অর্থনৈতিক এবং কূটনৈতিক সম্পর্ক তৈরি হয়েছে৷
  ইরান ইস্যুতে উল্টো নীতি
  ওবামা প্রশাসন ইরানের সঙ্গে যে পরমাণু চুক্তি করেছিল, তা থেকে সরে এসেছে ট্রাম্প প্রশাসন৷ দেশটির উপর আরো নানা নিষেধাজ্ঞাও আরোপ করা হয়েছে৷
  পাঠক রাজু তার মত প্রকাশ করেছেন এভাবে, 'স্বপ্নে যুদ্ধবাজ হলেও, কৌশলে এড়িয়ে গেছেন সবক্ষেত্রে আফগানিস্তান এবং ইরাকের ক্ষেত্রে তার ভূমিকা সত্যিই প্রশংসনীয়৷ তিনি একমাত্র প্রেসিডেন্ট যিনি ইরাক ও আফগানিস্তানের সঙ্গে যুদ্ধবাজ নীতিকে অপ্রাসঙ্গিক বা ভুল সিদ্ধান্ত হিসেবে অভিহিত করেছেন৷' রাজু এবং রুপক দেব, মললিক সোহেল চাইছেন ট্রাম্প-ই থাকুক অ্যামেরিকার কর্ণধার ৷
  ভিন্ন মত সিফাত বিন সিরাজের, তিনি মনে করেন, ডনাল্ড ট্রাম্প জিতলে ইমিগ্রেশন পলিসি আরো কঠিন হবে৷ কিন্তু জো বাইডেন জিতলে পলিসি কিছুটা হলেও নমনীয় হবে৷ তাছাড়া বাইডেনের পক্ষে মত প্রকাশ করেছেন মশিউল আলম, এসকে শাওন, মিরাজ হালদার রানাসহ কয়েকজন৷
  আবুল কালাম আজাদ একটু রসিকতা করে লিখেছেন, ট্রাম্পতো নিজেকে জয়ী ঘোষণা করলেন, ভোট গগণা শেষ না হতেই ৷
  নাসের রায়হান নিশ্চিত যে ডনাল্ড ট্রাম্প কোনো না কোনোভাবে এবারের নির্বাচনেও জিতে যাবেন৷ পাঠক আবু সালেহও এমনটাই ভাবছেন ৷ আর খালেদ চৌধুরীর আশঙ্কা ট্রাম্প সাতটি মুসলিম দেশ নিষিদ্ধ করেছিল এবার জিতলে ১৪টি হবে ৷ রিপন সরকার ফেসবুক পাতায় লিখেছেন, ক্ষমতায় যেই আসুক না কেন, পররাষ্ট্রনীতি মোটাদাগে অপরিবর্তিত থাকবে ৷
  'আমি চাই দুজনের মাঝে তুলনামূলকভাবে জ্ঞানী ব্যাক্তিই যেন ক্ষমতাধর এই দেশের সর্ব্বোচ্চ আসনে আসীন হোক, অ্যামেরিকার প্রেসিডেন্ট পরিবর্তন হলেও বিশ্বরাজনীতিতে কোন প্রভাব পড়ে নাকারণ আমেরিকা তাদের নীতিতে তেমন পরিবর্তন করে না ৷ তারা তাদের স্বার্থের বাইরে এক পা যায় না৷' অ্যামেরিকার নির্বাচন নিয়ে ডয়চে ভেলের ফেসবুক পাতায় এই মন্তব্য পাঠক মো.সাইদুল বাশারের৷